10 Araka eno e ne e se sekepe, jaaka bangwe ba akanya. E bile e ne e sa bopega jaaka sekepe, e se na dikota kgotsa diseile tse di dirisiwang go laola sekepe. Tota e ne e le letlole kgotsa lebokose le legolo. Jehofa o ne a naya Noa dilekanyo tse di tlhomameng tsa araka le dintlha ka botlalo malebana le kafa e tshwanetseng go lebega ka gone, mme a mo laela gore a e tshase tere ka fa teng le ka fa ntle. O ne a naya Noa lebaka la go bo a tshwanetse go dira jalo: “Ke tlisa morwalela wa metsi mo lefatsheng . . . Sengwe le sengwe se se mo lefatsheng se tla swa.” Mme Jehofa o ne a dira kgolagano kgotsa tumalano eno le Noa: “O tsene mo teng ga araka, wena le bomorwao le mosadi wa gago le basadi ba bomorwao ba na le wena.” Gape Noa o ne a tshwanetse go tlisa mefuta yotlhe ya diphologolo mo arakeng. Diphologolo le batho ba ba neng ba le mo arakeng ke bone fela ba ba neng ba tla falola Morwalela!—Gen. 6:17-20.